વાડજ વિસ્તારમાં રહેતા રહીશોને પણ મહેસાણા સોસાયટીની પાસે પૌરાણિક વાવ આવી હોવાની જાણકારી નથી ત્યારે બીજી તરફ કોઇપણ ટૂરિસ્ટ કે પછી અમદાવાદીઓને વાવની મુલાકાત લેવી હોય તો પણ શક્ય નથી. બે વર્ષ પહેલાં વાવને રીનોવેટ કરાયા પછી કોર્પોરેશનની ટીમ એક પણ વખત ડોકિયું કરવા માટે પણ નથી ગઇ. હાલ આ વાવની આસપાસ 5 થી 6 ફુટ જેટલી કાંટાળી ઝાડીઓ ઊગી ગઇ છે. ત્યારે વાવનો મુખ્ય દરવાજો પણ ઘણાં વર્ષોથી બંધ છે. મુખ્ય દરવાજા પાસે સ્થાનિકો પેશાબ કરવા માટે આવે છે ત્યારે દારૂડિયાઓ દેશી દારૂ પીધા પછી પોટલી આ દરવાજા પાસે ફેંકી દે છે. વાવનો મુખ્ય દરવાજો કચરાપેટીનો ઉકરડો થઇ ગયો છે.